1 верасня 1939 года пачалася Другая сусветная вайна. Ужо ў першыя яе тыдні вялікая колькасць польскіх грамадзян пацягнулася ва ўсходнія ваяводствы (Заходнюю Беларусь і Заходнюю Украіну). Аднак хутка і туды прыйшла вайна. Бежанцы і жыхары Заходняй Беларусі, сярод якіх было шмат габрэяў, спрабавалі ўратавацца ў нейтральных краінах. Тычылася гэта, перш за ўсё, краін Балтыі. Літоўская рэспубліка ўсталявала дыпламатычныя зносіны з Польшчай толькі ў 1938 годзе. У першыя дні нападу Германіі на Польшчу ўлады апошняй баяліся ўдару з боку літоўцаў, аднак яго не адбылося. Больш за тое, Літва пачала прапускаць праз сваю мяжу польскіх бежанцаў і інтэрнаваць жаўнераў і афіцэраў Войска Польскага.